DECIZIA CONSILIULUI
din 4 noiembrie 2008
de acordare de asistență reciprocă Ungariei
(2009/103/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 119,
având în vedere recomandarea Comisiei emise în urma consultării Comitetului economic și financiar,
întrucât:
(1)
Încă de la mijlocul anului 2006, autoritățile ungare fac eforturi semnificative pentru a corecta dezechilibrele acumulate, externe și interne, ale țării. În ciuda rezultatelor palpabile obținute în ultimii doi ani, inclusiv scăderea semnificativă a deficitului bugetar și reducerea progresivă a deficitului de cont curent, piețele financiare ungare s-au confruntat cu mari tensiuni de la începutul lunii octombrie 2008 încoace.
(2)
Autoritățile din Ungaria au adoptat în octombrie 2008 un program strategic economic cuprinzător menit să restabilească încrederea investitorilor și să reducă tensiunile resimțite în ultimele săptămâni pe piețele financiare ungare. Respectivul program cuprinde măsuri care să garanteze faptul că sistemul bancar dispune de lichiditățile și de finanțările adecvate, acțiuni care să asigure capitalizarea adecvată a băncilor, precum și unele proiecte care să garanteze viabilitatea fiscală și să limiteze nevoile financiare. Guvernul și-a revizuit mai ales obiectivul privind deficitul pentru 2008 pe care l-a redus la 3,4 % din PIB, față de procentul inițial de 4 % din PIB, și obiectivul privind deficitul pentru 2009, redus de la 3,2 % la 2,6 % din PIB. Respectivul program economic și mai ales obiectivele fiscale se vor reflecta în bugetul guvernului, precum și în programul de convergență, care conține, de asemenea, alte măsuri strategice și reforme structurale.
(3)
Consiliul analizează cu regularitate politicile economice puse în aplicare de Ungaria, mai ales în contextul reexaminării anuale a actualizării de către Ungaria a programului de convergență și a punerii în aplicare a programului național de reformă, a evaluării periodice a progresului înregistrat de Ungaria față de recomandarea Consiliului referitoare la procedura privind deficitul excesiv, precum și în contextul raportului de convergență.
(4)
În ciuda îmbunătățirii preconizate a contului curent, Ungaria se confruntă cu nevoi financiare importante pentru 2008 și 2009 (estimate la aproximativ 20 de miliarde EUR), deoarece evoluțiile recente de pe piețele financiare sugerează că este posibilă o gravă deteriorare a contului de capital și financiar, odată cu accelerarea retragerilor nete de investiții de portofoliu.
(5)
Autoritățile ungare au solicitat asistență financiară substanțială din partea Comunității, a instituțiilor financiare internaționale și a altor țări, pentru a sprijini viabilitatea balanței de plăți și a aduce rezervele valutare la un nivel prudent.
(6)
Există o amenințare gravă la adresa balanței de plăți ungare, care justifică acordarea urgentă de asistență reciprocă de către Comunitate,
ADOPTĂ PREZENTA DECIZIE:
Articol unic
Comunitatea acordă asistență reciprocă Ungariei.
Prezenta decizie se adresează statelor membre. Aceasta se publică în Jurnalul Oficial al Uniunii Europene.
Adoptată la Bruxelles, 4 noiembrie 2008.